**INFORMATĪVAIS ZIŅOJUMS**

**par 2019. gada 4.-5. jūlija neformālajā Eiropas Savienības Konkurētspējas ministru padomes sanāksmē izskatāmajiem jautājumiem**

Somijas prezidentūra 2019. gada 4.-5. jūlijā Helsinkos, Somijā, organizē neformālo Eiropas Savienības (turpmāk – ES) Konkurētspējas ministru padomes sanāksmi (turpmāk – sanāksme), kas tiks veltīta ilgtspējīgas izaugsmes, ES Vienotā tirgus un konkurētspējas jautājumiem.

Sanāksmē plānotas divas darba sesijas:

1. *Ilgtspējīga izaugsme – Vienotā tirgus integrācija, dinamiska digitālā ekonomika un moderna rūpniecības politika;*
2. *Ilgtspējīga izaugsme – Viedie risinājumi konkurētspējīgai un klimatneitrālai Eiropai;*

Tāpat paredzētas arī diskusijas grupās un Latvijas delegācijai plānots piedalīties diskusijā: *3) Vienotais tirgus kā pakalpojumu tirgus: kāda Vienotā tirgus politika ir nepieciešama pakalpojumu sektoram?*

Neformālā ministru sanāksme ļaus delegācijām apspriest potenciālo nākamās Eiropas Komisijas (turpmāk – EK) darba programmu. Helsinkos iesāktā diskusija tiks turpināta šī gada septembrī un novembrī plānotajās ES Konkurētspējas ministru padomes sanāksmēs.

**1. *Ilgtspējīga izaugsme – Vienotā tirgus integrācija, dinamiska digitālā ekonomika un moderna rūpniecības politika***

 *- Prezentācijas*

*- Jautājumu un atbilžu sesija*

Diskusijas par ES Vienotā tirgus stiprināšanu kļuvušas aktīvākas, tuvojoties jaunajam EK politiskā cikla mandāta sākumam. Īpaši no dalībvalstu puses tiek uzsvērta nepieciešamība stiprināt visu politikas jomu, jo īpaši rūpniecības un ES Vienotā tirgus politiku, sinerģiju turpmākā ES Vienotā tirgus attīstībā un konkurētspējas veicināšanā, kas tika uzsvērts arī 2019. gada 21.-22. marta Eiropadomes secinājumos, kā arī 27. maija ES Konkurētspējas ministru padomē apstiprinātajos Padomes secinājumos par ES Vienotā tirgus jautājumiem.

Prezidentūra uzsver, ka nākotnes ES integrētajai politikas pieejai ir jāsasaista un savstarpēji visaptveroši jāskata vismaz šādas politikas jomas, kas ir būtiskas turpmākā ES konkurētspējas veicināšanā:

- moderna **rūpniecības politika**, kas orientētos uz inovāciju un digitālās transformācijas veicināšanu, kā arī veicinātu vienkāršotāku, inovācijām draudzīgāku regulatoro ietvaru;

**- labi funkcionējošs Vienotais tirgus**, nodrošinot lielāku integrāciju, jo sevišķi pārrobežu pakalpojumu sektorā. Tāpat nepieciešams nodrošināt efektīvāku jau esošo ES Vienotā tirgus noteikumu ieviešanu un instrumentu pielietošanu. Integrēts un labāk funkcionējošs Vienotais tirgus palīdzēs ES uzņēmumiem augt uz kļūt globāli konkurētspējīgākiem;

**- digitālās uzņēmējdarbības veicināšana** gan ES rūpniecībā, gan pakalpojumu sektoros ir būtisks priekšnosacījums Eiropas nākotnes spējai radīt inovācijas un būt konkurētspējīgai. Nepieciešams investēt jaunajās tehnoloģijās un veicināt darbaspēka pārkvalifikāciju nākotnē nepieciešamajām prasmēm. Tāpat nepieciešams rast efektīvu pielietojumu lielajam pieejamo datu apjomam, vienlaikus ievērojot datu aizsardzības un privātuma regulējumus;

**- ES globālā konkurētspēja**, kaslielā mērā ir atkarīga no godīgiem spēles noteikumiem starptautiskajā tirdzniecībā. Tāpēc ES ir svarīgi turpināt atbalstīt un spēcināt uz noteikumiem balstītu globālo tirdzniecības sistēmu;

**- Integrēta ilgtspēja -** klimata pārmaiņas, vides aizsardzība un pāreja uz klimatneitrālu ekonomiku ir būtiski izaicinājumi, kas vienlaikus rada iespējas radīt jaunas darba vietas un inovācijas. Tāpēc šo izaicinājumu risināšana būtu jāintegrē dažādu politiku jomās, veicinot ES nākotnes konkurētspēju.

Līdzšinēji dalībvalstis ir norādījušas, ka digitalizācijai un inovāciju politikai ir būtiska nozīme Eiropas nākotnes konkurētspējas veicināšanā. Lai radītu un pēc iespējas ātrāk nogādātu tirgū jaunās tehnoloģijas ir nepieciešamas ne vien fokusētas investīcijas, bet arī sadarbība starp valsts un privāto sektoru. Tāpēc dalībvalstis arī ir norādījušas, ka nepieciešams uzņēmējdarbībā straujāk ieviest jaunas digitālas idejas un modeļus, *disruptive* tehnoloģijas, mākslīgo intelektu, platformu ekonomiku un Eiropas datu pārvaldi. Pagaidām ir bijis sarežģīti identificēt, kādu politikas soļu veikšana būtu būtiskākā un lietderīgākā, tādēļ šis būs viens no galvenajiem izaicinājumiem nākamajam ES institucionālajam ciklam.

**Latvijas nostāja[[1]](#footnote-1):**

Latvijai ir svarīgi, ka turpmākā ES Vienotā tirgus stiprināšanā tiek noteikti skaidri uzdevumi un uzstādījumi, lai pēc iespējas efektīvāk un rezultatīvāk veicinātu ES Vienotā tirgus politikas mērķu sasniegšanu un nodrošinātu atbilstošu, fokusētu, apņēmīgu un koordinētu rīcību pasākumu īstenošanā. ES Vienotā tirgus stiprināšana ir pastāvīgs process, kam nepieciešama gan sektorāla, gan horizontāla pieeja dažādos līmeņos (ES un nacionālajā līmenī), lai nodrošinātu ES Vienotā tirgus izaugsmi un turpmāku attīstību. Latvija ir atvērta jaunas ES Vienotā tirgus stratēģijas vai pieejas meklēšanai, kas atrisinātu dalībvalstu dalīšanos blokos, kad notiek darbs pie ES līmeņa regulējuma vai politiku izstrādes.

Kā viens no veidiem, kā vērtēt ES Vienotā tirgus darbību varētu būt tieši preču un pakalpojumu pievienotās vērtības ķēžu izvērtējums, kas atainotu produkta vai pakalpojuma nonākšanu pie gala patērētāja. Par pamatu varētu izmantot IPCEI identificētās stratēģiskās piegāžu ķēdes, vai arī citas augsta ES reģionu ekonomiskā potenciāla nozares. Latvija ir atvērta izvēlētajai metodoloģijai, vienlaikus akcentējot nepieciešamību identificēt iespējas ES Vienotā tirgus darbības uzlabošanai, kur ieguvēji būtu visi ES tirgus dalībnieki. Svarīgi, lai ES Vienotā tirgus politika ar tā dimensijām tiktu sasaistīta arī ar citām politikas jomām – jābūt sasvstarpējai politiku mijiedarbībai un sinerģijai, lai novērstu situācijas, kad noteikti leģislatīvie priekšlikumi, t.sk. citās politikas jomās, virzās pretēji ES Vienotā tirgus principiem un mērķiem. Latvija uzsver, ka ES Vienotā tirgus principi ir jāievēro arī sektorālajos ES tiesību aktos, neradot papildus šķēršļus, kā piemēru minot *Mobilitātes pakotni I*.

Latvija novērtē un atbalsta esošo ES Vienotā tirgus politiku un darbību fokusu, kas vērsts pamatā uz mazajiem un vidējiem uzņēmumiem (MVU) un jaunuzņēmumiem, bet vienlaikus atgādinām, ka nevajadzētu aizmirst arī par mazas un vidējas kapitalizācijas uzņēmumiem. Attiecībā uz jaunām ES iniciatīvām, t.sk. regulējumu, Latvija uzsver, ka svarīgi ir “nepārregulēt”, lai nebremzētu inovācijas, jaunus tehnoloģiskos risinājumus un biznesa modeļus. Risinājumiem jābūt saskaņotiem, sabalansētiem, uz noteikumiem balstītiem un komercprakses vides veidošanas atbalstošiem visiem ES dalībniekiem. Jābalstās uz gala lietotāju (uzņēmēji, patērētāji) vajadzībām.

 Latvija atzinīgi novērtē ES paveikto digitalizācijas un inovāciju politikas stiprināšanā, kas ir neatraujami elementi konkurētspējas un ekonomikas stiprināšanai. Vienlaikus, ir jāturpina strādāt pie digitālo risinājumu arvien plašākas iekļaušanas Vienotajā tirgū, lai ar to palīdzību sekmētu ikkatra ES iedzīvotāja ekonomisko stāvokli. Latvija vērš uzmanību uz digitālo prasmju attīstības stiprināšanu, lai maksimāli veicinātu sabiedrības ieguvumus no Vienotā tirgus un sekmētu tās iekļaušanos darba tirgus jaunajos, dinamiskajos apstākļos, īpaši reģionos.[[2]](#footnote-2)

Vēršam uzmanību, ka konkurētspējas veicināšana Vienotā tirgus kontekstā ES jāvērtē horizontāli visās jaunajās jomās, lai ar ES līmeņa un vienpusīgiem pasākumiem netiktu mazināta ne tikai dalībvalstu individuālā konkurētspēja, nedz visas ES konkurētspēja globālajā tirgū. Lai no tās izvairītos, ir jāattīsta vienkāršs un skaidrs regulējuma ietvars, kas veicinātu digitālās jomas progresu.[[3]](#footnote-3)

**2. *Ilgtspējīga izaugsme – Viedie risinājumi konkurētspējīgai un klimatneitrālai Eiropai***

*- Prezentācijas*

*- Politikas debate*

Apvienoto Nāciju Organizācijas (turpmāk – ANO) starpvaldību klimata pārmaiņu panelis (turpmāk – IPCC) savā 2018. gada oktobra ziņojumā[[4]](#footnote-4) skaidri norādījis uz to, ka klimata pārmaiņas ir globāls drauds un pasaule pietiekami ātri neveic nepieciešamās transformācijas, lai novērstu neatgriezenisku ietekmi uz klimatu. Lai izvairītos no sliktākajiem iespējamajiem scenārijiem nepieciešams būtiski palielināt pūliņus.

EK savā 2018. gada novembra paziņojumā *“Tīru planētu -visiem! Stratēģisks Eiropas ilgtermiņa redzējums par pārticīgu, modernu, konkurētspējīgu un klimatneitrālu ekonomiku”[[5]](#footnote-5)* piedāvāja stratēģiju, kas atļautu ES kļūt par pirmo nozīmīgo Ekonomiku, kas līdz 2050. gadam sasniegtu klimatneitralitāti. Politikas virziens tika apspriests 2019. gada jūnija Eiropadomē. Tāpat, paturot prātā nepieciešamību pēc globāli integrētas, ilgtspējīgas un konkurētspējīgas rūpniecības, Eiropadome ir lūgusi EK sagatavot un līdz gada beigām prezentēt ilgtermiņa redzējumu par ES rūpniecības nākotni.

Arī ES uzņēmēji atbalsta EK 2050. ambīcijas. Aprīlī organizācija *BusinessEurope,* kas pārstāv dažādu izmēru uzņēmumus un ir oficiāli atzīta kā Eiropas līmeņa sociālais partneris, publicējusi savu konkurētspējīgas enerģētikas un klimata stratēģiju[[6]](#footnote-6). Vienlaikus atgādinot, ka, veidojot politiku, par konkurētspējas dimensiju nevajadzētu aizmirst.

Tāpat jāņem vērā, ka paredzētā ekonomikas transformācija sniegs Eiropas uzņēmējiem arī jaunas iespējas. Eiropas atjaunojamās enerģijas nozare šobrīd ir starp globālajiem līderiem būtisku enerģijas tehnoloģiju un pakalpojumu pielietojumā. EK paredz, ka enerģijas sistēmu ikgadējās investīciju vajadzības periodā no 2031.-2050. pieaugs no aptuveni 2% IKP līdz 2,8%. Savukārt IPCC prognozē, ka periodā no 2016.-2035. investīciju vajadzības būs aptuveni 2,5% IKP jeb aptuveni 2,4 triljoni USD gadā. Šīs investīcijas nozīmēs iespējas privātajam sektoram.

Regulai par Enerģētikas savienības pārvaldību un rīcību klimata jomā nodrošina visaptverošu politikas rāmi nepieciešamajām pārmaiņām. Tāpat tā rada arī lielāku nākotnes noteiktību un attiecīgi investīciju veikšanai drošāku vidi. Dalībvalstīm nepieciešams līdz 2020. gada 1. janvārim izstrādāt savas ilgtermiņa stratēģijas. Tāpat būtiski, ka, domājot par izpētes investīcijām sevišķa prioritāte tiek piešķirta ilgtspējīgu jauno tehnoloģiju izstrādei.

Sanāksmes sesijā paredzēta diskusija par mijiedarbību starp centieniem panākt klimatneitralitāti un konkurētspējas saglabāšanu. Diskusijai izvirzīti šādi jautājumi:

* *Kādi politikas pasākumi visefektīvāk varētu veicināt investīcijas oglekļa mazietilpīgos risinājumos un uzlabot ES konkurētspēju tās ceļā uz klimatneitralitāti?*
* *Kā lai ES rūpniecība un privātais sektors labāk izmanto pāreju uz klimatneitralitāti globālajā kontekstā?*

**Latvijas nostāja[[7]](#footnote-7) [[8]](#footnote-8):**

Latvija atbalsta ES mērķi līdz 2050. gadam kļūt par vienu no pirmajām, kas sasniedz SEG emisiju neto nulles līmeni jeb klimatneitralitāti, intensificējot un paplašinot rīcību klimata pārmaiņu ierobežošanā, vienlaikus sniedzot ieguldījumu gan globālo klimata pārmaiņu mazināšanā, gan ES ekonomikas modernizācijas un konkurētspējas palielināšanā.

Klimatneitralitātes sasniegšanai nepieciešamo investīciju apjoms un ieguvumi var būtiski atšķirties atkarībā no SEG emisiju samazināšanas trajektorijas un pasākumu kombinācijām. Uzskatām, ka nākamajam ES daudzgadu budžetam jābūt svarīgam instrumentam, lai veicinātu ieguldījumus enerģētikas un klimata pārmaiņu jomā, vismaz 25% no izdevumiem atvēlot cīņai pret klimata pārmaiņām. Liela loma būs ne vien publiskajām investīcijām, bet arī uzņēmumu un mājsaimniecību investīciju lēmumiem, tāpēc būtiski nodrošināt skaidrus ilgtermiņa signālus par politiku transformācijām un sniegt nepieciešamās vadlīnijas, informācijas pieejamību risku novērtēšanai. Būtiski nodrošināt investīciju atbilstību oglekļa mazietilpīgai un klimatnoturīgai attīstībai. Lai nodrošinātu klimatneitralitātes sasniegšanu ES līmenī, pilnīgi visās ES un valstu nacionālajās nozaru politikās ir nepieciešams integrēt klimata pārmaiņu ierobežošanas un klimatnoturīguma veicināšanas dimensiju. Jānodrošina, ka nozarēm ir nepieciešamais politikas ietvars un ir pieejams finansējums SEG emisiju samazināšanai. Būtiski panākt taisnīgu un sociāli pieņemamu transformāciju, mazinot nevis palielinot ekonomiskās un sociālās nevienlīdzības ES līmenī un arī dalībvalstīs. Nepieciešams sekmēt pāreju uz “zaļām darbavietām”. Svarīga loma būs vides nodokļiem, oglekļa cenošanai (*carbon pricing*) un atbalsta mehānismu pārskatam. Lai novērstu oglekļa pārvirzes riskus un konkurētspējas samazināšanos, atsevišķos gadījumos nozīmīga varētu būt vienotas pieejas īstenošana ES.

Domājot par privātā sektora globālo konkurētspēju būtiski izcelt šādus aspektus: taisnīgums un solidaritāte, ņemot vērā katras dalībvalsts sasniegto, dalībvalstu atšķirīgās kapacitātes un nacionālos apstākļus; dalībvalstu jau panāktais progress SEG emisiju samazināšanā; konkurētspēja, lai nodrošinātu, ka valsts energoietilpīgās rūpniecības nozares nepasliktinātu savas iespējas starptautiskajos tirgos (gan attiecībā uz uzņēmumiem, kas ir ES emisijas kvotu tirdzniecības sistēmas dalībnieki, gan arī pārējiem); politiku savstarpējā saskaņotība un papildinātība; elastības pieejamība dalībvalstīm ilgtermiņa mērķa sasniegšanai rast un izmantot izmaksu efektīvāko risinājumus dalībvalstu līmenī, ņemot vērā nacionālo situāciju, vajadzības un iespējas; periodā pēc 2020. gada tiek nodrošināts pietiekams ES līmeņa publiskais finansējums dalībvalstīm ar zemāku IKP līmeni salīdzinājumā ar ES vidējo IKP līmeni.

ES rūpniecībai ir labas iespējas izmantot pārejas uz klimatnoturīgumu sniegtās iespējas, taču, lai tas būtu iespējams, nepieciešama pētniecības un inovāciju, kā arī attīstīto produktu komercializācijas un ražošanas pārorientācija no olglekļietilpīgiem risinājumiem un oglekļmazietilpīgiem un oglekļneitrāliem risinājumiem. Šādu risinājumu attīstīšana nepieciešama pilnīgi visām tautsaimniecības nozarēm, taču jo sevišķi – enerģētikā (atjaunojamos energoresursus izmantojošas lielas jaudas iekārtas un mikroģenerācijas iekārtas, viedie tīkli,enerģijas uzkrāšanas iekārtas), transportā (mobilitātes tīkla pārveide, infrastruktūras attīstīšana, oglekļneitrāli transportlīdzekļi u.tml.), kā arī lauksaimniecībā un bioekonomikā. Nepieciešama oglekļneitrāla energoietilpīgo nozaru pārveidošana. Piesardzīgi vērtējam iespējas izmantot oglekļa uztveršanas un noglabāšanas tehnoloģijas plašā mērogā, īpaši ņemot vērā, ka Latvijas uzņēmumi ir relatīvi nelieli SEG emisiju avoti.

**3. *Vienotais tirgus kā pakalpojumu tirgus: Kāda Vienotā tirgus politika ir nepieciešama pakalpojumu sektoram?***

*- Viedokļu apmaiņa*

Diskusijas grupas mērķis ir nonākt pie vērtīgām atziņām turpmākajam darbam pie būtiskākajiem elementiem un politikas lēmumiem, kas nepieciešami Vienotā tirgus attīstībai, koncentrējoties uz pakalpojumu tirgus sektoru.

Starp pakalpojumiem un ražošanu pastāv spēcīga sasaiste, jo daudzas rūpniecības nozares savā darbībā un vērtības radīšanā ir spēcīgi atkarīgas no pakalpojumiem. ES izaugsmes potenciāls lielā mērā slēpjas tieši pakalpojumu sektorā. Sevišķs uzsvars būtu jāliek tieši uz digitālo pakalpojumu spēcināšanu.

ES uzņēmumi, veicot pārrobežu darbību, joprojām bieži vien saskaras ar šķēršļiem – ne vien eksistējošiem, bet arī pavisam jauniem. Vairākas ES Vienotā tirgus jomas joprojām raksturo spēcīga fragmentācija un sevišķi izteikti tas redzams pakalpojumu sektorā. Būtiski atzīmēt, ka lai gan pakalpojumi sastāda 70% no ES ekonomikas, ES dalībvalstu savstarpējā pakalpojumu tirdzniecība sastāda tikai trešdaļu no preču tirdzniecības apmēra. Tieši pakalpojumu sektora zemais produktivitātes pieaugums ir noteicis ES lēno izaugsmi pēdējos gados. Attiecīgi ir jāuzlabo ES Vienotā tirgus funkcionēt spēja, kas sniegtu uzņēmumiem stimulu veikt investīcijas un inovācijas.

Tāpat nepieciešams veltīt uzmanību jau esošo noteikumu ievērošanai un ieviešanai. Tādēļ 2019. gada martā Eiropadome aicināja EK līdz 2020. gada martam ciešā sadarbībā ar dalībvalstīm izveidot ilgtermiņa darbības plānu labākai ES Vienotā tirgus noteikumu ieviešanai. Papildus vispārējam fokusam uz pakalpojumu sektoru īpaša uzmanība būtu jāpievērš tieši digitālo pakalpojumu sektoram, domājot par atbilstošu un tālredzīgu politikas veidošanu.

Diskusijai ir izvirzīti šādi jautājumi:

* *Kas ir galvenais politikas solis ES līmenī, lai īstenotu nerealizēto pakalpojumu sektora potenciālu?*
* *Kā vislabāk apvienot spēkus, lai radītu funkcionējošu Eiropas pakalpojumu tirgu? Ko nepieciešams darīt ES līmenī un kādas darbības nepieciešamas no dalībvalstīm?*

**Latvijas nostāja**

Uzmanība ir jāvelta ES Vienotā tirgus šķēršļu un barjeru novēršanai un mazināšanai, īpaši pakalpojumu jomā, kur ir liels potenciāls. Risinājumiem pakalpojumu jomā ir jābūt pielāgotiem konkrētās nozares un jomas specifikai, tāpēc sākotnēji būtu jāveic detalizēts sektoru vai piegādes ķēžu izvērtējums.

Ņemot vērā ES iesākto virzību pretī digitalizācijai, svarīgi izmantot digitalizācijas radītās iespējas pakalpojumu pieejamībai, veidojot ietvaru godīgai konkurencei starp digitālajiem pakalpojumiem un veicinot datu apriti. Ir jāattīsta vienkāršs un skaidrs regulējuma ietvars, kas ir tehnoloģiju neitrāls un nebremzē inovācijas un jaunu biznesa modeļu veidošanos, tādējādi veicinot digitālās jomas progresu.

Ir jāstiprina ar ES Vienoto tirgu saistīto instrumentu un risinājumu, piemēram, savstarpējās atzīšanas principa un harmonizācijas efektīva piemērošana un to pielietojums. Tāpat svarīgi uzsvērt, ka turpmākā ES Vienotā tirgus stiprināšanā svarīga ir nacionālā tiesību aktu izstrāde un ieviešanas disciplīna un to uzraudzība.

Ir jāizveido mehānismi, lai veicinātu vairāk integrētu ES pakalpojumu tirgu – piemēram, jāizveido dalībvalstu barjeru pakalpojumu sektoros uzskaites sistēma (scoreboard), kuras ietvaros dalībvalstis apņemtos ikgadēji uzlabot nacionālos rādītājus, tāpat jāveic pieņemto likumdošanas aktu un iniciatīvu pēc-izvērtējums, pārliecinoties, vai iniciatīva sasniedz savu sākotnējo mērķi un strādā visu mērķgrupu interesēs.

**Latvijas delegācijas sastāvs**

Delegācijas vadītājs: Ekonomikas ministrijas valsts sekretāra vietniece **Z. Liepiņa**

Delegācijas dalībnieks: Ekonomikas ministrijas ES un ārējo ekonomisko attiecību departamenta direktores vietnieks **J. Zakovics**

Iesniedzējs: ekonomikas ministrs R. Nemiro

Vīza: valsts sekretārs Ē. Eglītis

28.06.2019.

2320

O.Grigus

67013114, olafs.grigus@em.gov.lv

1. 2019. gada 17. maija pozīcija Nr.1 *“Pozīcija Nr. 1 par ES Padomes secinājumiem par atjaunotu pieeju konkurētspējīgam ES Vienotajam tirgum”* [↑](#footnote-ref-1)
2. 2018. gada pozīcija Sākotnējā pozīcija “Eiropas Parlamenta un Padomes regula, ar ko laikposmam no 2021. līdz 2027. gadam izveido Digitālās Eiropas programmu”. [↑](#footnote-ref-2)
3. 2019. gada 26. aprīļa Pozīcija Nr.1. “par Eiropas Savienības Padomes Stratēģisko programmu 2019.-2024.gadam”. [↑](#footnote-ref-3)
4. IPCC 2018. gada oktobra ziņojums: <https://report.ipcc.ch/sr15/pdf/sr15_spm_final.pdf> [↑](#footnote-ref-4)
5. EK 2018. gada novembra paziņojums – Tīru planētu visiem: <https://ec.europa.eu/transparency/regdoc/rep/1/2018/LV/COM-2018-773-F1-LV-MAIN-PART-1.PDF> [↑](#footnote-ref-5)
6. BusinessEurope aprīļa stratēģija: <https://www.businesseurope.eu/publications/european-business-views-competitive-energy-climate-strategy> [↑](#footnote-ref-6)
7. 2019. gada jūnija pozīcija pozīcija Nr.2.Par Eiropas Komisijas paziņojumu “Tīru planētu -visiem! Stratēģisks Eiropas ilgtermiņa redzējums par pārticīgu, modernu, konkurētspējīgu un klimatneitrālu ekonomiku” [↑](#footnote-ref-7)
8. 2019. gada jūnija pozīcija Nr.1 "Par 2019.gada 20.-21.jūnija Eiropadomē izskatāmajiem jautājumiem", kura apstiprināta MK 2019.gada 11.jūnijā [↑](#footnote-ref-8)